b'\n_START_ARTICLE_\nJonestown\n_START_PARAGRAPH_\nJonestown (formelt "Peoples Temple\'s Agricultural Project") var et geografisk afgr\xc3\xa6nset samfund, der byggede p\xc3\xa5 kollektivistiske principper og var placeret i junglen i den nordvestlige del af Guyana i Sydamerika. Det var grundlagt af den amerikanske religi\xc3\xb8se/politiske organisation Peoples Temple, der var ledet af Jim Jones. Jonestown blev verdenskendt, da 909 af samfundets medlemmer den 18. november 1978 d\xc3\xb8de ved hvad der er blevet omtalt som det st\xc3\xb8rste masseselvmord i moderne historie._NEWLINE_Det er omtvistet i hvilket omfang alle sektens medlemmer frivilligt begik selvmord. Af samme \xc3\xa5rsag omtales h\xc3\xa6ndelsen i den engelske litteratur ofte som "murder/suicide" eller "mass deaths". Medlemmerne af organisationen blev forgiftet ved indtagelse af cyanid. Ca. en tredjedel af de omkomne var b\xc3\xb8rn, en tredjedel \xc3\xa6ldre og den sidste tredjedel voksne._NEWLINE_D\xc3\xb8dsfaldene fulgte kort efter, at medlemmer af organisationens sikkerhedsstyrke havde dr\xc3\xa6bt 5 medlemmer af en delegation ledet af det amerikanske kongresmedlem Leo Ryan, der var taget til Jonestown for at unders\xc3\xb8ge forholdene der. Drabene skete p\xc3\xa5 landingsbanen ved den n\xc3\xa6rliggende Port Kaituma mens delegationen var ved at g\xc3\xa5 om bord i de ventende fly._NEWLINE_Efter begivenhederne 18. november 1978 er bygningsresterne blevet plyndret, og en stor del af omr\xc3\xa5det udbr\xc3\xa6ndte i 1980\'erne og er ellers g\xc3\xa5et til som f\xc3\xb8lge af vejrets h\xc3\xa6rgen, manglende vedligeholdelse m.v., og omr\xc3\xa5det er nu n\xc3\xa6sten helt blevet genopslugt af junglen.\n_START_SECTION_\nBaggrund\n_START_PARAGRAPH_\nPeoples Temple blev dannet i den amerikanske delstat Indiana i 1950\'erne. De praktiserede en retning, de kaldte apostolsk socialisme (missionerende socialisme). Jones m\xc3\xb8dte voldsom kritik for sine synspunkter og metoder i Indiana og flyttede templet til Redwood Valley i Californien i 1965. Snart dukkede flere s\xc3\xb8sterafdelinger op til templet rundt om Californien. I 1970\'erne blev bev\xc3\xa6gelsen mere direkte, politisk aktiv.'